ATP30 บวก 8% หลังคว้างานรับ-ส่งพนักงาน “ออโต้ลิฟ” ดันรายได้ Q4 โตเด่น
ATP30 บวก 8% หลังคว้างานรับ-ส่งพนักงาน "ออโต้ลิฟ" ดันรายได้ Q4 โตเด่น ล่าสุด ณ เวลา 10.41 น. ราคาอยู่ที่ 1.74 บาท บวก 0.13 บาท หรือ 8.07% สูงสุดที่ 1.75 บาท ต่ำสุดที่ 1.65 บาท มูลค่าซื้อขายที่ 12.85 ล้านบาท
13 ก.ค. 2560

ผู้สื่อข่าวรายงานว่า ราคาหุ้น บริษัท เอทีพี 30 จำกัด (มหาชน) หรือ ATP30 ณ เวลา 10.41 น. ราคาอยู่ที่ 1.74 บาท บวก 0.13 บาท หรือ 8.07% สูงสุดที่ 1.75 บาท ต่ำสุดที่ 1.65 บาท มูลค่าซื้อขายที่ 12.85 ล้านบาท

นายปิยะ เตชากูล กรรมการผู้จัดการ ATP30 เปิดเผยว่า บริษัทได้รับคัดเลือกให้บริการเดินรถรับส่งพนักงานของ บริษัท ออโตลิฟ (ประเทศไทย) จำกัด ด้วยรถบัสปรับอากาศจำนวน 21 คัน โดยทำสัญญาให้บริการเป็นระยะเวลา 4 ปีและต่อสัญญาให้บริการอีก 1 ปี หากไม่มีการแจ้งยกเลิกสัญญาเมื่อครบกำหนด
ทั้งนี้ บริษัท ออโตลิฟ (ประเทศไทย) จำกัด เป็นผู้ผลิตเข็มขัดนิรภัย ถุงลมนิรภัย และอุปกรณ์ต่าง ๆ ในรถยนต์ รายใหญ่จากประเทศสวีเดน ที่มีการขยายตัวทางธุรกิจเป็นอย่างมาก มีจำนวนพนักงานประมาณ 3,000 คน ตั้งอยู่ในนิคมอุตสาหกรรมอมตะนคร จังหวัดชลบุรี ซึ่งทำให้สะดวกในการบริหารจัดการและสามารถควบคุมต้นทุนได้อย่างมีประสิทธิภาพ โดย ATP30 จะเริ่มให้บริการตั้งแต่วันที่ 21 กันยายน 2560 และเริ่มรับรู้รายได้ตั้งแต่ช่วงไตรมาส 4/60 เป็นต้นไป คาดว่าจะทำให้รายได้ของบริษัทเติบโตเพิ่มขึ้นอีก 10%
“ออโตลิฟ (ประเทศไทย) ถือเป็นลูกค้าใหม่ที่จะมีจำนวนการใช้บริการรถบัสของ ATP30 มากที่สุดในการดำเนินงานของบริษัท ขณะนี้อยู่ในขั้นตอนการจัดทำสัญญาการให้บริการและจัดหารถบัสเพื่อให้บริการตามกำหนดระยะเวลาดังกล่าว อย่างไรก็ตามบริษัทยังคงเดินหน้าเสนอบริการขยายฐานลูกค้าอย่างต่อเนื่อง โดยอยู่ระหว่างการพิจารณาเพื่อเข้าไปให้บริการกับบริษัทชั้นนำอีกเป็นจำนวนมาก คาดว่าจะทราบผลเพิ่มเติมและเริ่มให้บริการได้ในช่วงไตรมาส 3 เป็นต้นไป”นายปิยะ กล่าว
นายปิยะ กล่าวว่า บริษัทยังคงมุ่งเน้นการพัฒนาบุคลากร การพัฒนาระบบบริหารจัดการการเดินรถให้มีประสิทธิภาพ เพื่อรักษาคุณภาพในการให้บริการอย่างต่อเนื่อง ซึ่งบริษัทมั่นใจว่าในช่วงต่อจากนี้จะมีลูกค้ารายใหม่เข้ามาใช้บริการเพิ่มขึ้น อีกทั้งลูกค้ารายเก่าจะมีการต่อสัญญาอย่างต่อเนื่อง และสามารถสร้างการเติบโตของรายได้ไม่ต่ำกว่า 15% ตามเป้าหมายที่วางไว้